Чачотка  
*Васіль Вітка*

Скача чапля па балоце,

Чачотачка — у чароце,

А чубаты чачот

Топча, топча агарод.

Я чачота падпільную,

Чапялою пачастую.

Чаплі — шызапёрачцы,

Чачотцы — танцорачцы —

Неразлучнай парачцы

Паднясу па чарачцы

Чарнічнага кісялю

I мядком падвесялю,

Дам цётачцы чаплі

Кавалачак вафлі,

А чачотцы — чачавіцы,

Табе ж, чачот, —

Чамярыцы[[1]](#footnote-1).

1. *Чамярыца* — травяністая ядавітая лугавая расліна сямейства лілейных, якая выкарыстоўваецца ў медыцыне. [↑](#footnote-ref-1)